Κανονισμός (ΕΚ) αριθ. 6/2001 της Επιτροπής

της 4ης Ιανουαρίου 2001

περί λεπτομερειών εφαρμογής του κανονισμού (ΕΚ) αριθ. 1804/98 του Συμβουλίου, όσον αφορά το άνοιγμα δασμολογικής ποσόστωσης για τις εισαγωγές καταλοίπων αμυλοποιίας αραβοσίτου που εμπίπτουν στους κωδικούς ΣΟ 2303 10 19 και 2309 90 20, καταγωγής Ηνωμένων Πολιτειών της Αμερικής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1804/98 του Συμβουλίου, της 14ης Αυγούστου 1998, για τη θέσπιση αυτόνομου δασμού που επιβάλλεται επί των καταλοίπων αμυλοποιίας αραβοσίτου που εμπίπτουν στους κωδικούς ΣΟ 2303 10 19 και 2309 90 20 και για την εισαγωγή δασμολογικής ποσόστωσης επί των εισαγωγών καταλοίπων αμυλοποιίας αραβοσίτου (κτηνοτροφικής γλουτένης αραβοσίτου) που εμπίπτουν στους κωδικούς ΣΟ 2303 10 19 και 2309 90 20, καταγωγής Ηνωμένων Πολιτειών της Αμερικής(1), και ιδίως το άρθρο 5,

Εκτιμώντας τα ακόλουθα:

(1) Μετά την επιβολή εκ μέρους των Ηνωμένων Πολιτειών ενός μέτρου διασφάλισης υπό την μορφή ποσοτικού περιορισμού των εισαγωγών γλουτένης σίτου κοινοτικής, μεταξύ άλλων, καταγωγής, το Συμβούλιο εξέδωσε τον κανονισμό (ΕΚ) αριθ. 1804/98, ο οποίος προβλέπει, για τα κατάλοιπα αμυλοποιίας αραβοσίτου που εμπίπτουν στους κωδικούς ΣΟ 2303 10 19 και 2309 90 20, καταγωγής Ηνωμένων Πολιτειών της Αμερικής, την εφαρμογή αυτόνομου δασμού 50 ευρώ ανά τόνο και το άνοιγμα ετήσιας δασμολογικής ποσόστωσης για την εισαγωγή 2730000 τόνων των προϊόντων αυτών με δασμό 5 ευρώ ανά τόνο.

(2) Ο κανονισμός αυτός πρέπει να ισχύσει από την 1η Ιουνίου 2001, ή πέντε ημέρες μετά την ημερομηνία λήψης απόφασης εκ μέρους του οργάνου διευθέτησης διαφορών του Παγκόσμιου Οργανισμού Εμπορίου, με την οποία να αναγνωρίζεται ότι το μέτρο διασφάλισης που εφαρμόζεται από τις Ηνωμένες Πολιτείες της Αμερικής δεν συμβιβάζεται με τις συμφωνίες του ΠΟΕ.

(3) Η απόφαση του οργάνου διευθέτησης διαφορών του ΠΟΕ, η οποία αναγνωρίζει ότι το μέτρο διασφάλισης που εφαρμόστηκε από τις Ηνωμένες Πολιτείες της Αμερικής δεν συμβιβάζεται με τις συμφωνίες του ΠΟΕ, αναμένεται να εκδοθεί τον Ιανουάριο 2001. Υπό τις συνθήκες αυτές, ο αυτόνομος δασμός που προβλέπεται από τον κανονισμό (ΕΚ) αριθ. 1804/98, θα εφαρμοστεί από την πέμπτη ημέρα μετά την ημερομηνία απόφασης του οργάνου διευθέτησης διαφορών του ΠΟΕ και πρέπει να προβλεφθούν οι λεπτομέρειες εφαρμογής για το άνοιγμα, από την ημερομηνία αυτή, της δασμολογικής ποσόστωσης μέχρι τις 31 Μαΐου 2001. Το άνοιγμα ενδεχομένως μιας νέας δασμολογικής ποσόστωσης από την 1η Ιουνίου 2001 θα αποτελέσει αντικείμενο μεταγενέστερου κανονισμού.

(4) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων λεπτομερειών εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(2), όπως τροποποιήθηκε την τελευταία φορά από τον κανονισμό (ΕΚ) αριθ. 2787/2000(3), κωδικοποίησε τις διατάξεις διαχείρισης των δασμολογικών ποσοστώσεων οι οποίες προορίζονται να χρησιμοποιηθούν λαμβάνοντας υπόψη τη χρονολογική σειρά των ημερομηνιών αποδοχής των δηλώσεων θέσης σε ελεύθερη κυκλοφορία.

(5) Για την εξασφάλιση της αποτελεσματικής διαχείρισης της ποσόστωσης αυτής, πρέπει να απαιτείται η υποβολή πιστοποιητικού για την καταγωγή του εμπορεύματος.

(6) Για λόγους νομικής ασφάλειας, πρέπει να προβλεφθούν τα μεταβατικά αυτά μέτρα σχετικά με τα προϊόντα, τα οποία, κατά την ημερομηνία έναρξης ισχύος του κανονισμού (ΕΚ) αριθ. 1804/98, βρίσκονται ήδη καθ' οδόν προς την Κοινότητα.

(7) Πρέπει να αποσαφηνιστεί ότι η απαλλαγή δασμού θα εφαρμοσθεί εκ νέου μετά την εξάντληση της δασμολογικής ποσόστωσης των 2730000 τόνων.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η δασμολογική ποσόστωση που προβλέπεται στο παράρτημα για τα προϊόντα καταγωγής των Ηνωμένων Πολιτειών της Αμερικής ανοίγεται από την πέμπτη ημέρα μετά την ημερομηνία λήψης απόφασης από το όργανο διευθέτησης διαφορών του ΠΟΕ έως τις 31 Μαΐου 2001.

Το δικαίωμα χρήσης της δασμολογικής αυτής ποσόστωσης υπόκειται στην υποβολή πιστοποιητικού καταγωγής το οποίο ανταποκρίνεται στους όρους που προβλέπονται στο άρθρο 47 του κανονισμού (ΕΟΚ) αριθ. 2454/93. Τα πιστοποιητικά καταγωγής γίνονται αποδεκτά μόνον εφόσον τα σχετικά προϊόντα ανταποκρίνονται στα κριτήρια καθορισμού της καταγωγής που ορίζονται από τις σχετικές κοινοτικές διατάξεις.

Άρθρο 2

Η διαχείριση της κοινοτικής δασμολογικής ποσόστωσης που αναφέρεται στο άρθρο 1 εξασφαλίζεται από την Επιτροπή σύμφωνα με τις διατάξεις που προβλέπονται στα άρθρα 308α και 308γ του κανονισμού (ΕΟΚ) αριθ. 2454/93.

Άρθρο 3

1. Απαλλάσσονται της εφαρμογής του παρόντος κανονισμού και του αυτόνομου δασμού τα προϊόντα που βρίσκονται καθ' οδόν από τις Ηνωμένες Πολιτείες της Αμερικής προς την Κοινότητα.

2. Θεωρούνται ότι βρίσκονται καθ' οδόν προς την Κοινότητα τα προϊόντα, τα οποία:

- εγκατέλειψαν τις Ηνωμένες Πολιτείες της Αμερικής πριν την έναρξη ισχύος του παρόντος κανονισμού και

- μεταφέρονται συνοδευόμενα από έγκυρο έγγραφο μεταφοράς από τον τόπο φόρτωσης στις Ηνωμένες Πολιτείες της Αμερικής στον τόπο εκφόρτωσης στην Κοινότητα, το οποίο έχει εκδοθεί μετά την έναρξη ισχύος του παρόντος κανονισμού.

3. Η εφαρμογή της παραγράφου 1 υπόκειται στην προσκόμιση, εκ μέρους των ενδιαφερομένων, αποδεικτικών στοιχείων προς τις τελωνειακές αρχές ότι πληρούνται οι όροι που αναφέρονται στην παράγραφο 2.

Άρθρο 4

Ο δασμός που εφαρμόζεται σε όλα τα προϊόντα που αναφέρονται στον παρόντα κανονισμό, τα οποία εισάγονται πέραν της ποσότητας που προβλέπεται στο παράρτημα πριν απο την 1η Ιουνίου 2001, είναι μηδενικός και κλείνει αμέσως η σχετική δασμολογική ποσόστωση.

Άρθρο 5

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την πέμπτη ημέρα μετά την ημερομηνία λήψης απόφασης από το όργανο διευθέτησης διαφορών του ΠΟΕ.

Η Επιτροπή θα δημοσιεύσει στην Επίσημη Εφημερίδα των Ευρωπαϊκών Κοινοτήτων ανακοίνωση της ημερομηνίας απόφασης του οργάνου διευθέτησης διαφορών του ΠΟΕ.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Ιανουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 233 της 20.8.1998, σ. 1.

(2) ΕΕ L 318 της 20.12.1993, σ. 18.

(3) ΕΕ L 330 της 27.12.2000, σ. 1.

ΠΑΡΑΡΤΗΜΑ

>ΘΕΣΗ ΠΙΝΑΚΑ>